EELNÕU

03.07.2024

**Isikut tõendavate dokumentide seaduse muutmise ja sellega seonduvalt teiste seaduste muutmise seadus**

**§ 1. Isikut tõendavate dokumentide seaduse muutmine**

Isikut tõendavate dokumentide seaduses tehakse järgnevad muudatused:

**1)** paragrahvi 2 lõike 2 punktid 9 ja 10 tunnistatakse kehtetuks;

**2)** paragrahvi 91 lõikest 3 jäetakse välja tekstiosa „, tagasipöördumistunnistus, tagasipöördumise luba“;

**3)** paragrahvi 111 lõiked 11–13 muudetakse ja sõnastatakse järgmiselt:

„(11) Kui Euroopa Liidu tagasipöördumistunnistust taotleb käesoleva seaduse § 364 lõike 1 punktis 1 või § 364 lõikes 2 nimetatud isik, kontrollib dokumendi väljaandja dokumendi taotleja isikusamasust isikut tõendavate dokumentide andmekogusse kantud isiku tuvastamise andmete ja isiku ütluste alusel.

(12) Kui Euroopa Liidu tagasipöördumistunnistust taotleb käesoleva seaduse § 364 lõike 1 punktis 2 nimetatud isik, kontrollib dokumendi väljaandja dokumendi taotleja isikusamasust tema kodakondsusjärgse liikmesriigi kinnitatud isiku tuvastamise andmete ja isiku ütluste alusel.

(13) Käesoleva paragrahvi lõikes 11 nimetatud Euroopa Liidu tagasipöördumistunnistuse taotleja isikusamasust võib konsulaarametnik kontrollida videosilla vahendusel.“;

**4)** paragrahvi 111 lõikest 3 jäetakse välja tekstiosa „Tagasipöördumistunnistuse, tagasipöördumise loa või“;

**5)** paragrahvi 121 lõike 1 teine lause muudetakse ja sõnastatakse järgmiselt:

„Euroopa Liidu tagasipöördumistunnistuse väljastab Välisministeerium või Euroopa Liidu liikmesriigi välisesindus.“;

**6)** paragrahvi 121 lõikest 25 jäetakse välja tekstiosa „tagasipöördumistunnistuse, tagasipöördumise loa ja“;

**7)** paragrahvi 15 lõige 3 muudetakse ja sõnastatakse järgmiselt:

„(3) Valdkonna eest vastutav minister kehtestab määrusega diplomaatilise isikutunnistuse ja Euroopa Liidu tagasipöördumistunnistuse väljaandmise taotluste vormid ning välisriigi ja rahvusvahelise organisatsiooni reisidokumendi tunnustamise korra. Euroopa Liidu tagasipöördumistunnistuse taotluse vormides sisalduvad järgmised taotleja isikuandmed: nimi, sünniaeg, sugu, kontaktandmed, käesoleva seaduse § 364 lõike 1 punktis 1 ja § 364 lõikes 2 nimetatud isiku puhul sünnikoht, isikukood ja elukoht ning käesoleva seaduse § 364 lõike 1 punktis 2 nimetatud isiku puhul isikukood või sotsiaalkindlustusnumber ja kodakondsus.“;

**8)** paragrahvi 15 lõike 5 punktist 1 jäetakse välja tekstiosa „, tagasipöördumistunnistuse, tagasipöördumise loa“;

**9)** seaduse 8.peatükk tunnistatakse kehtetuks;

**10)** paragrahvi 364 tekst muudetakse ja sõnastatakse järgmiselt:

„(1) Euroopa Liidu tagasipöördumistunnistus antakse taotluse alusel kas kodakondsusjärgsesse või elukohaliikmesriiki või erandkorras muusse sihtkohta tagasipöördumiseks järgmistele isikutele, kelle reisidokument on kadunud, varastatud või hävinud või kellel ei ole seda muul põhjusel võimalik mõistliku aja jooksul saada:

1) Eesti kodanik;

2) esindamata Euroopa Liidu kodanik.

(2) Euroopa Liidu tagasipöördumistunnistuse võib anda Eestisse tagasipöördumiseks välismaalasele:

1) kes elab Eesti Vabariigis elamisloa alusel ja kellele välja antud välismaalase pass, ajutine reisidokument või pagulase reisidokument on välisriigis viibides kadunud, varastatud või hävinud või kui seda ei ole muul põhjusel võimalik mõistliku aja jooksul saada;

2) kelle Eesti Vabariik võtab välislepingu alusel tagasi.

(3) Eesti kodaniku ja esindamata Euroopa Liidu kodaniku välisriigis sündinud alla üheaastasele lapsele antakse Euroopa Liidu tagasipöördumistunnistus sünnitõendi või sünnitunnistuse alusel. Eesti Vabariigis elamisloa alusel elava välismaalase välisriigis sündinud alla üheaastasele lapsele võib anda Euroopa Liidu tagasipöördumistunnistuse sünnitõendi või sünnitunnistuse alusel.

(4) Eesti kodanikule, kellel ei ole kehtivat Eesti dokumenti, võib Euroopa Liidu tagasipöördumistunnistuse anda, kui dokumendi väljastamine on avalikes huvides. Sel juhul ei pea dokumendi andmiseks olema isiku taotlust.

(5)Esindamata on Euroopa Liidu liikmesriigi, kaasa arvatud Eesti kodanik juhul, kui tema kodakondsusjärgsel riigil ei ole kolmandas riigis või Euroopa Liidus välisesindust või kui sealsel välisesindusel või aukonsulil ei ole võimalik tagasipöördumiseks dokumenti anda.

(6) Euroopa Liidu tagasipöördumistunnistusest tehakse koopia või skann, mis:

1) säilitatakse konsulaarametniku ametitoimingute ja diplomaatiliste passide andmekogus;

2) edastatakse käesoleva paragrahvi lõike 1 punktis 2 nimetatud isiku puhul tema kodakondsusjärgse liikmesriigi pädevale asutusele.“;

**11)** paragrahvi 365 tekst muudetakse ja sõnastatakse järgmiselt:

„(1) Euroopa Liidu tagasipöördumistunnistus antakse üheks reisiks kehtivusajaga kuni 15 kalendripäeva. Erandlikel asjaoludel võib Euroopa Liidu tagasipöördumistunnistuse kehtivusaeg olla pikem.

(2) Käesoleva seaduse § 364 lõike 2 punktis 1 nimetatud isikule antud Euroopa Liidu tagasipöördumistunnistuse kehtivusaeg ei tohi ületada välismaalase elamisloa kehtivusaega.“;

**12)** seaduse 82. peatükki täiendatakse paragrahvidega 366–368 järgmises sõnastuses:

„**§ 366. Konsulteerimismenetlus**

(1) Konsulteerimismenetlus on Euroopa Liidu tagasipöördumistunnistuse väljaandmise menetluses Euroopa Liidu tagasipöördumistunnistuse taotluse saanud liikmesriigi (edaspidi *abistav liikmesriik*) konsulteerimine liikmesriigiga, mille kodanik taotleja väidab end olevat (edaspidi *kodakondsusjärgne liikmesriik*), esindamata Euroopa Liidu kodanikust taotleja kodakondsuse ja isikusamasuse kontrollimiseks.

(2) Konsulteerimismenetluses, mida abistav liikmesriik viib läbi Eesti kodaniku Euroopa Liidu tagasipöördumistunnistuse taotluse menetlemisel, vastab Välisministeerium.

(3) Konsulteerimismenetluse korra ja tähtajad kehtestab valdkonna eest vastutav minister määrusega.

(4) Esindamata Euroopa Liidu kodanikule võib erandjuhul ja põhjendatud vajaduse korral ning tingimusel, et proovitud on kõiki kättesaadavaid kodakondsusjärgse liikmesriigiga suhtlemise viise, anda Euroopa Liidu tagasipöördumistunnistuse välja ilma konsulteerimismenetluseta. Kodakondsusjärgset liikmesriiki teavitatakse kirjalikult viivitamata Euroopa Liidu tagasipöördumistunnistuse väljaandmisest ja sellele kantud andmetest.

**§ 367. Euroopa Liidu tagasipöördumistunnistuse väljaandmisest keeldumise erisused**

(1) Euroopa Liidu tagasipöördumistunnistuse väljaandmisest keeldutakse lisaks käesoleva seaduse §-s 12 nimetatud dokumendi väljaandmisest keeldumise alustele ka juhul, kui:

1) Euroopa Liidu tagasipöördumistunnistuse taotlusele lisatud dokument on võltsitud või sisaldab ebaõigeid andmeid;

2) menetluses on taotleja samasisuline taotlus;

3) kodakondsusjärgne liikmesriik on konsulteerimismenetluses oma kodanikule Euroopa Liidu tagasipöördumistunnistuse väljaandmise vastu.

(2) Euroopa Liidu tagasipöördumistunnistuse väljaandmisest keeldumise otsus ja selle põhjused tehakse taotlejale teatavaks hiljemalt otsuse tegemisele järgneval tööpäeval taotluses esitatud kontaktandmete kaudu.

**§ 368. Euroopa Liidu tagasipöördumistunnistuse tagastamine**

(1) Euroopa Liidu tagasipöördumistunnistuse kasutaja tagastab Euroopa Liidu tagasipöördumistunnistuse, olenemata sellest, kas dokument on aegunud või mitte, viivitamata pärast sihtkohta jõudmist Politsei- ja Piirivalveametile, kes edastab selle Välisministeeriumile.

(2) Välisministeerium hävitab tagastatud Euroopa Liidu tagasipöördumistunnistuse ja selle koopia viivitamata.“;

**13)** seaduse normitehniline märkus muudetakse ja sõnastatakse järgmiselt:

„1 Euroopa Parlamendi ja nõukogu määrus (EÜ) nr 444/2009, millega muudetakse nõukogu määrust (EÜ) nr 2252/2004 liikmesriikide väljastatud passide ja reisidokumentide turvaelementide ja biomeetria standardite kohta (ELT L 142, 06.06.2009, lk 1–4);

nõukogu direktiiv (EL) 2019/997, millega kehtestatakse ELi tagasipöördumistunnistus ja tunnistatakse kehtetuks otsus 96/409/ÜVJP (ELT L 163, 20.06.2019, lk 1–12).“.

**§ 2. Karistusseadustiku muutmine**

Karistusseadustiku §-s 350 asendatakse sõnad „tagasipöördumistunnistus, tagasipöördumise luba“ sõnadega „Euroopa Liidu tagasipöördumistunnistus“.

**§ 3. Konsulaarseaduse muutmine**

Konsulaarseaduses tehakse järgmised muudatused:

**1)** paragrahvi 12 lõige 3 muudetakse ja sõnastatakse järgmiselt:

„(3) Käesoleva paragrahvi lõike 1 alusel loodud andmekogu eesmärk on võimaldada konsulaarametnikul osutada konsulaarteenust (edaspidi *teenus*), teha konsulaarabitoimingut (edaspidi *toiming*), registreerida teenus ja toiming ning pidada koondarvestust. Sellel eesmärgil võib töödelda järgmisi isikuandmeid:

1) teenuse või toimingu taotleja isikuandmed – üldandmed, isikut tõendava dokumendi andmed, tõendi või dokumendi andmed, töötamise andmed, reisi andmed, terviseandmed, karistusandmed, biomeetrilised andmed;

2) teenuse või toimingu taotleja sugulase või kontaktisiku, taotlejaga koos elavate perekonnaliikmete või teiste toiminguosaliste üldandmed ja isikut tõendava dokumendi andmed;

3) teenuse osutaja üldandmed ja töötamise andmed;

4) andmekogu kasutaja üldandmed ja töötamise andmed.“;

**2)** paragrahvi 12 lõige 5 muudetakse ja sõnastatakse järgmiselt:

„(5) Konsulaarametniku ametitoimingute andmekogus sisalduvaid andmeid säilitatakse kuni kümme aastat.“;

**3)** paragrahvi 12 täiendatakse lõikega 7 järgmises sõnastuses:

„(7) Konsulaarametniku ametitoimingute andmekogu põhimääruses sätestatakse kogutavate andmete koosseis ja andmekogusse kandmise kord, andmetele juurdepääsu saamise ja andmete väljastamise kord, andmete säilitamise tähtaeg ning muud korraldusküsimused.“;

**4)** seadust täiendatakse §-ga 611 järgmises sõnastuses:

„**§ 611. Euroopa Liidu tagasipöördumistunnistuse andmine**

(1) Konsulaarametnik annab Euroopa Liidu tagasipöördumistunnistuse isikut tõendavate dokumentide seaduse kohaselt.

(2) Aukonsul võib erandjuhul ja põhjendatud vajaduse korral anda Euroopa Liidu tagasipöördumistunnistuse Eesti kodanikule või välismaalasele, kes elab Eesti Vabariigis elamisloa alusel ja kellele on välja antud välismaalase pass, ajutine reisidokument või pagulase reisidokument või kelle Eesti Vabariik võtab välislepingu alusel tagasi.

(3) Euroopa Liidu tagasipöördumistunnistuse andmise eest tuleb tasuda riigilõivu. Aukonsul võib tagasipöördumistunnistuse andmise eest võtta teenustasu riigilõivuseadusega kehtestatud riigilõivumäära ulatuses.“;

**5)** paragrahvid 62 ja 63 tunnistatakse kehtetuks;

**6)** paragrahvi 67 lõike 1 punkt 11 muudetakse ja sõnastatakse järgmiselt:

„11) Euroopa Liidu tagasipöördumistunnistuse andmine.“;

**7)** paragrahvi 67 lõike 1 punkt 12 tunnistatakse kehtetuks;

**8)** seadust täiendatakse §-ga 711 järgmises sõnastuses:

„**§ 711. Euroopa Liidu tagasipöördumistunnistuse andmine**

Konsulaarametnik annab Euroopa Liidu tagasipöördumistunnistuse erandjuhul ja tingimusel, et isikut on võimalik välisriigis tuvastada.“;

**9)** paragrahvid 72 ja73 tunnistatakse kehtetuks;

**10)** seaduse normitehniline märkus muudetakse ja sõnastatakse järgmiselt:

„1 Nõukogu direktiiv (EL) 2015/637, mis käsitleb koordineerimis- ja koostöömeetmeid, millega hõlbustatakse liidu esindamata kodanike konsulaarkaitset kolmandates riikides ning tunnistatakse kehtetuks otsus 95/553/EÜ (ELT L 106, 24.04.2015, lk 1–13);

nõukogu direktiiv (EL) 2019/997, millega kehtestatakse ELi tagasipöördumistunnistus ja tunnistatakse kehtetuks otsus 96/409/ÜVJP (ELT L 163, 20.06.2019, lk 1–12).“.

**§ 4. Riigilõivuseaduse muutmine**

Riigilõivuseaduses tehakse järgmised muudatused:

**1)** paragrahvi 272 lõike 19 sissejuhatavast lauseosast jäetakse välja tekstiosa „Tagasipöördumistunnistuse, tagasipöördumise loa ja“;

**2)** paragrahvi 272 lõike 19 punkt 1 muudetakse ja sõnastatakse järgmiselt:

„1) 20 eurot, kui reisidokument on kadunud, varastatud või hävinud või kui taotlejal ei ole seda muul põhjusel võimalik mõistliku aja jooksul saada;“.

**§ 5. Seaduse jõustumine**

Käesolev seadus jõustub 2025. aasta 8. detsembril.